১৯৭১-এর ৭ মার্চ সকাল থেকেই ঢাকার তৎকালীন রেসকোর্স ময়দানে লাখো মানুষের ঢল নামতে শুরু করে। সকাল থেকেই ‘মুজিব একটি নাম-মুজিব একটি ইতিহাস’ শীর্ষক একটি ট্যাবলয়েট পত্রিকা রেসকোর্স ময়দানের মানুষের হাতে হাতে ছড়িয়ে দিয়ে যায় কয়েকজন হকার। এই শিরোনামে প্রকাশিত পত্রিকাটির মূূল বিষয়বস্তু ছিল রেসকোর্স ময়দানে আজকের জনসভায় বাঙালির মহান পুরুষ বঙ্গবন্ধু শেখ মুজিবুর রহমান কী ভাষণ দেবেন-তার ওপর বিভিন্ন পর্যালোচনা এবং আলোচনামূলক প্রতিবেদন।